               COMISIA EUROPEANĂ
            Bruxelles, 24.4.2020
            COM(2020) 159 final
            2020/0064(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal și stabilirea normelor financiare pentru Comunitatea transporturilor

               EXPUNERE DE MOTIVE

               1.OBIECTUL PROPUNERII

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul Comitetului director regional înființat prin Tratatul de instituire a Comunității transporturilor (denumit în continuare „TCT”) în legătură cu adoptarea preconizată de către Comitetul director regional a unor decizii privind călătoriile, rambursarea cheltuielilor și normele și procedurile financiare aplicabile Comunității transporturilor.

               2.CONTEXTUL PROPUNERII

               2.1Tratatul de instituire a Comunității transporturilor

               Uniunea Europeană este parte la TCT, care a fost aplicat cu titlu provizoriu din 2017 și a intrat în vigoare la 1 mai 2019
                  1
               .

               2.2Comitetul director regional

                  Comitetul director regional a fost instituit prin articolul 24 din TCT și este responsabil de gestionarea TCT și de asigurarea punerii în aplicare corespunzătoare a acestuia. În acest scop, Comitetul formulează recomandări și ia decizii în cazurile prevăzute de TCT. În special, Comitetul director regional:

               (a) pregătește lucrările Consiliului ministerial,

               (b) hotărăște înființarea de comisii tehnice,

               (c) formulează recomandări și ia decizii în conformitate cu TCT,

               (d) în ceea ce privește actele legislative ale UE adoptate recent, ia măsurile corespunzătoare, în special prin revizuirea anexei I la TCT,

               (e) numește directorul Secretariatului permanent după consultarea Consiliului ministerial,

               (f) poate numi unul sau mai mulți directori adjuncți ai Secretariatului permanent,

               (g) stabilește normele Secretariatului permanent,

               (h) poate revizui, printr-o decizie, nivelul contribuțiilor la buget,

               (i) adoptă bugetul anual al Comunității transporturilor,

               (j) adoptă o decizie precizând procedura pentru executarea bugetului, pentru prezentarea și auditarea conturilor, precum și pentru inspectare,

               (k) ia decizii cu privire la litigiile inițiate de către părțile contractante,

               (l) adoptă principiile generale în domeniul accesului la documente, în legătură cu documentele deținute de organele instituite prin, sau în temeiul TCT,

               (m) adoptă rapoarte anuale în atenția Consiliului ministerial privind implementarea rețelei globale,

               (n) în ceea ce privește anumite acte ale Uniunii, stabilește termene și modalități de transpunere de către părțile din Europa de Sud-Est.

               2.3Actele avute în vedere de Comitetul director regional

                  Comitetul director regional adoptă decizii privind normele privind călătoriile referitoare la personalul Comunității transporturilor, privind normele pentru rambursarea cheltuielilor suportate de experții externi invitați să participe la reuniunile Comunității transporturilor și privind procedura pentru execuția bugetului Comunității transporturilor și pentru prezentarea și auditarea conturilor.

                  Deciziile avute în vedere vor deveni obligatorii din punct de vedere juridic pentru părți în conformitate cu articolul 25 alineatul (1) din TCT.

                  Buget și reglementări financiare

                  Până la desemnarea directorului Secretariatului permanent al Comunității transporturilor, bugetul este gestionat în mod direct de către Comisia Europeană, astfel cum este mandatată de Comitetul director regional
                     2
                  , și în conformitate cu normele financiare aplicabile bugetului general al Uniunii.

                  Adoptarea normelor financiare interne va permite directorului Secretariatului permanent, odată desemnat, să execute bugetul Comunității transporturilor în conformitate cu articolul 36 din TCT.

               3.POZIȚIA CARE URMEAZĂ SĂ FIE ADOPTATĂ ÎN NUMELE UNIUNII

               Adoptarea acestor decizii de către Comitetul director regional este necesară pentru punerea în aplicare a TCT și pentru autonomia financiară deplină a Secretariatului permanent. Întrucât Uniunea este parte la TCT, este necesar să se stabilească o poziție a Uniunii.

               4.TEMEIUL JURIDIC

               4.1Temeiul juridic procedural

               4.1.1 Principii

                  Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii ale Consiliului de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

                  Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                     3
                  .

               4.1.2 Aplicarea la cazul în speță

               Comitetul director regional este un organism înființat printr-un acord, și anume TCT.

               Actele pe care Comitetul director regional este invitat să le adopte sunt acte cu efecte juridice. În conformitate cu articolul 30 din TCT, Comitetul director regional este împuternicit să stabilească normele Secretariatului permanent, în special pentru condițiile de muncă ale personalului Secretariatului. În temeiul articolului 35 din TCT, Comitetul director regional este împuternicit să adopte decizii precizând procedura pentru execuția bugetului, pentru prezentarea și auditarea conturilor, precum și pentru inspecție. Prin natura lor și ca o chestiune de drept internațional care reglementează Comitetul director regional, aceste norme conțin elemente care afectează poziția juridică a părților la TCT și, prin urmare, și pe aceea a Uniunii. În consecință, acestea trebuie considerate ca având efecte juridice.

               Actele avute în vedere nu completează și nu modifică cadrul instituțional al TCT.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Actele avute în vedere sunt necesare pentru buna funcționare a TCT. La rândul său, TCT urmărește obiective și include elemente din domeniul transportului rutier, feroviar și pe căi navigabile interioare, moduri de transport care intră sub incidența articolului 91 din TFUE, precum și din domeniul transportului maritim, mod de transport care face obiectul articolului 100 alineatul (2) din TFUE. Datorită caracterului lor orizontal, actele avute în vedere se referă la toate aceste elemente.

                  Prin urmare, temeiul juridic material al propunerii de decizie cuprinde următoarele dispoziții: articolul 91 și articolul 100 alineatul (2) din TFUE.

               4.3Concluzie

                  Temeiul juridic al deciziei propuse ar trebui să fie articolul 91 și articolul 100 alineatul (2) din TFUE, coroborate cu articolul 218 alineatul (9) din TFUE.

               5. PUBLICAREA ACTULUI AVUT ÎN VEDERE

               În conformitate cu articolul 25 alineatul (2) din TCT, deciziile Comitetului director regional se publică în Jurnalul Oficial al Uniunii Europene.

               2020/0064 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal și stabilirea normelor financiare pentru Comunitatea transporturilor

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Tratatul de instituire Comunității transporturilor (denumit în continuare „TCT”) a fost semnat de Uniune în conformitate cu Decizia (UE) 2017/1937 a Consiliului
                  4
               . Acesta a fost aprobat în numele Uniunii Europene la 4 martie 2019
                  5
                și a intrat în vigoare la 1 mai 2019.

               (2)În temeiul articolului 30 și al articolului 35 din TCT, Comitetul director regional poate adopta norme privind condițiile de muncă ale personalului Secretariatului permanent al Comunității transporturilor și privind execuția bugetului și prezentarea și auditarea conturilor.

               (3)Comitetul director regional al Comunității transporturilor (denumit în continuare „Comitetul director”) adoptă decizii care vizează normele privind călătoriile referitoare la personalul Comunității transporturilor, normele pentru rambursarea cheltuielilor suportate de experții externi invitați să participe la reuniunile Comunității transporturilor și procedura pentru execuția bugetului Comunității transporturilor și pentru prezentarea și auditarea conturilor.

               (4)Este oportun să se stabilească poziția care urmează să fie adoptată în numele Uniunii în cadrul Comitetului director, deoarece aceste decizii sunt necesare pentru buna funcționare a Secretariatului permanent al Comunității transporturilor și vor avea efecte juridice în raport cu Uniunea,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în Comitetul director al Comunității transporturilor este de a sprijini adoptarea de decizii care vizează normele privind călătoriile referitoare la personalul Comunității transporturilor, normele pentru rambursarea cheltuielilor suportate de experții externi invitați să participe la reuniunile Comunității transporturilor și procedura pentru execuția bugetului Comunității transporturilor și pentru prezentarea și auditarea conturilor. Aceasta se bazează pe proiectele de decizii ale Comitetului director anexate la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        DECIZIA (UE) 2019/392 a CONSILIULUI din 4 martie 2019 privind încheierea, în numele Uniunii Europene, a Tratatului de instituire a Comunității transporturilor.

                     (2)

                        Decizia nr. 2019/1 a Comitetului director regional al Comunității transporturilor.

                     (3)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctele 61-64.

                     (4)

                        Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).

                     (5)

                        DECIZIA (UE) 2019/392 a CONSILIULUI din 4 martie 2019 privind încheierea, în numele Uniunii Europene, a Tratatului de instituire a Comunității transporturilor.

    ---documentbreak---

               COMISIA EUROPEANĂ
            Bruxelles, 24.4.2020
            COM(2020) 159 final
            ANEXE
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal și stabilirea normelor financiare pentru Comunitatea transporturilor

               ANEXA I

               PROIECT

               DECIZIA nr. 2020/
                  A COMITETULUI DIRECTOR REGIONAL AL COMUNITĂȚII TRANSPORTURILOR

               din...

               privind adoptarea normelor privind călătoriile referitoare la personalul Comunității transporturilor

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolul 24 alineatul (1) și articolul 30,

               DECIDE:

               Articolul 1

               Se adoptă normele privind călătoriile ale Comunității transporturilor.

                     Pentru Comitetul director regional

                     Președintele

               Normele privind călătoriile ale Comunității transporturilor

               1.Domeniu de aplicare

               1.1.Normele privind călătoriile se aplică tuturor deplasărilor oficiale de la locul de muncă în interesul Comunității transporturilor.

               1.2.Normele se aplică tuturor membrilor personalului din cadrul Comunității transporturilor care fac obiectul Statutului personalului Comunității transporturilor.

               2.Autorizații de călătorie

               2.1.Înainte de efectuarea unei deplasări oficiale, trebuie să se obțină o autorizație sub forma unei cereri de călătorie aprobate. Cererile de călătorie se aprobă în scris de către director sau de către un funcționar autorizat de acesta. Cererea de autorizare trebuie să ofere directorului toate detaliile de care acesta are nevoie pentru a lua o decizie în cunoștință de cauză, cum ar fi:

               –scopul călătoriei, locul acesteia și orele de începere și de încheiere a reuniunii (reuniunilor);

               –durata călătoriei în funcție de mijlocul de transport utilizat, precum și orele și itinerariul pentru călătoria dus-întors, inclusiv transportul local, după caz;

               –aranjamentele de cazare;

               –costurile estimate aferente, pe baza unui raport cost-eficiență optim.

               2.2.Ține de responsabilitatea membrului personalului/funcționarului să obțină autorizația necesară înainte de începerea deplasării oficiale. Cererea de călătorie aprobată trebuie păstrată de către membrul personalului și trebuie anexată la decontul pentru cheltuielile de călătorie la întoarcerea din misiune, împreună cu un raport de călătorie.

               2.3.Pentru deplasările directorului, se elaborează în prealabil o notă informativă, pe baza modelului din anexa I, și se semnează de către acesta. Nota informativă indică motivul călătoriei și durata prevăzută a acesteia. Directorul respectă procedurile comune prevăzute în prezentele norme.

               3.Transportul între locul de muncă și locul deplasării oficiale

               3.1.Ca regulă generală, se autorizează cel mai eficient mod de transport din punctul de vedere al costurilor, raportat la scopul și durata călătoriei.

               3.2.Călătoria pe calea aerului se efectuează pe ruta cea mai directă, la cel mai mic preț disponibil. În cazul în care datele de călătorie sugerează includerea unui sfârșit de săptămână pentru a obține un tarif APEX
                  1
               , angajatul are dreptul la diurna suplimentară, cu condiția ca tariful APEX să constituie cel mai mic tarif disponibil pentru transportul aerian și să se poată realiza economii generale.

               3.3.Standardul normal pentru călătoria cu trenul este clasa a doua pentru o distanță de până la 200 km și clasa întâi pentru o distanță mai mare de 200 km.

               3.4.În cazul în care nu este disponibil transportul aerian sau feroviar ori acesta nu este eficient din punctul de vedere al costurilor, se autorizează deplasarea cu autobuzul sau cu autovehiculul.

               3.5.În cazul în care se autorizează deplasarea cu autovehiculul, angajatul este încurajat să utilizeze serviciile de închiriere de autovehicule furnizate în baza aranjamentelor asigurate de Comunitatea transporturilor. Comunitatea transporturilor va oferi cea mai mare acoperire posibilă de asigurare disponibilă. În cazul în care asigurarea poartă totuși o reținere, Comunitatea transporturilor o acoperă. Comunitatea transporturilor nu este responsabilă în cazurile în care asigurarea nu acoperă daunele, pierderea sau furtul.

               3.6.În mod excepțional, se poate autoriza utilizarea autovehiculului propriu. În acest caz, costurile vor fi rambursate membrului personalului cu suma echivalentă cu costurile biletelor corespunzătoare clasei de tren, în conformitate cu punctul 3.3. În cazul în care mai mulți membri ai personalului se deplasează cu autovehiculul, rambursarea se efectuează numai către proprietarul autovehiculului. În cazul în care se utilizează autovehiculul propriu, Comunitatea transporturilor nu își poate asumă răspunderea pentru nicio cerere introdusă de un terț, pentru daune provocate autovehiculului, pentru pierderea sau furtul de obiecte personale lăsate în autovehicul.

               3.7.Membrilor personalului li se permite să includă destinații private într-un itinerar oficial numai în cazul în care acest lucru a fost autorizat în mod corespunzător de către director. Dacă includerea unei destinații private determină costuri mai ridicate, angajatul trebuie să plătească diferența dintre tariful itinerariului oficial și tariful modificat.

               4.Achiziționarea biletelor

               4.1.Rezervarea serviciilor de călătorie este centralizată în cadrul Diviziei administrative a Secretariatului permanent al Comunității transporturilor.

               4.2.Membrii personalului urmează să își comunice deplasările necesare cât mai curând posibil pentru a se putea obține tariful cel mai economic.

               4.3.Divizia administrativă transmite cererea de călătorie aprobată agenției de voiaj autorizate și o returnează călătorului. Agenția de voiaj primește instrucțiuni din partea Comunității transporturilor să nu emită și să nu elibereze bilete înainte de a primi, prin fax, cererea de călătorie autorizată. Aceeași procedură se aplică și în cazul biletelor de tren. În cazul în care biletele de tren nu pot fi obținute prin intermediul agenției de voiaj, membrii personalului își pot achiziționa biletele de tren pe cont propriu, urmând ca la depunerea cererii aferente de rambursare a cheltuielilor de călătorie să li se deconteze aceste cheltuieli.

               5.Cheltuielile de călătorie

               Cheltuielile de călătorie plătite sau rambursate de Comunitatea transporturilor pe baza documentelor justificative cuprind:

               –costul transportului, inclusiv transportul către/de la aeroport sau către/de la un alt punct de sosire sau de plecare (și anume hotel, alt loc de cazare, loc de reuniune, sedii ale Secretariatului permanent al Comunității transporturilor);

               –diurna;

               –alte costuri legate în mod direct de călătorie și autorizate împreună cu cererea de călătorie (de exemplu, excedent de bagaj, costuri asociate vizei, taxe de participare pentru conferințe, seminare etc.).

               6.Transportul către/de la aeroporturi, porturi și stații la locul de muncă

               Ca regulă generală, personalul ar trebui să utilizeze transportul public. Cu toate acestea, transferurile cu taxiul pot fi autorizate de către director dacă sunt justificate, în special atunci când cel puțin doi membri ai personalului care întreprind o misiune utilizează în comun același taxi, atunci când nu sunt disponibile alte opțiuni de transport public sau atunci când transferul are loc înainte de ora 8 sau după ora 21. Costurile corespunzătoare se rambursează la prezentarea documentelor justificative. Poate fi autorizată utilizarea unui vehicul privat, cu condiția să fie justificată. În acest caz, rambursarea se limitează la taxele de parcare (la aeroport, stație sau port) și se efectuează după prezentarea documentelor justificative.

               7.Transportul la locul unde are loc deplasarea oficială

               Ca regulă generală, ar trebui să se utilizeze transportul public. Cu toate acestea, se permite utilizarea unui taxi în cazul în care transportul public nu este o alternativă adecvată (de exemplu, din motive de securitate). Prin semnarea cererii de rambursare depuse de respectivul membru al personalului, directorul recunoaște acest fapt. Costurile se rambursează după prezentarea documentelor justificative.

               8.Anularea și modificarea înainte de plecare

               În cazul în care deplasarea oficială este anulată sau modificată, membrul personalului trebuie:

               –să informeze imediat directorul și Divizia administrativă și să indice motivele;

               –să anuleze sau să reprogrameze imediat, în scris, biletele și rezervările emise de agenția de voiaj autorizată, chiar dacă acestea nu sunt rambursabile;

               –să ia măsurile necesare pentru a anula sau a reprograma biletele achiziționate direct prin alte mijloace;

               –să anuleze sau să modifice imediat, în scris, rezervările la hotel și rezervările de închiriere de autovehicule;

               –să întocmească o situație a cheltuielilor suportate ca urmare a anulării/modificării.

               Comunitatea transporturilor va acoperi cheltuielile de anulare și de reprogramare indiferent de mijloacele de rezervare utilizate.

               9.Prelungire

               Este posibil să fie necesară extinderea duratei deplasării oficiale din cauza unor împrejurări neprevăzute. În cazul în care se prelungește durata călătoriei indicată inițial în ordinul de misiune, generând costuri suplimentare, acest lucru trebuie menționat în cererea de rambursare a cheltuielilor de călătorie (a se vedea punctul 15).

               10.Întrerupere

               O deplasare oficială poate fi întreruptă din motive ce țin de obligațiile de serviciu, din motive de forță majoră sau din motive personale grave recunoscute ca atare de către director. Întreruperea trebuie să fie autorizată în prealabil de către director, cu excepția cazurilor de extremă urgență sau în cazul în care directorul nu poate fi contactat. Toate cheltuielile rezultate în urma unei întreruperi autorizate de director pentru motivele enumerate mai sus vor fi suportate de Comunitatea transporturilor și rambursate ca parte a deplasării oficiale.

               11.Modificări efectuate din motive personale

               Membrii personalului care desfășoară deplasări oficiale pot fi autorizați să ajusteze, din motive personale, calendarul, aranjamentele de cazare sau de transport. În acest caz, aceștia trebuie să anexeze la cererea de autorizare o comparație între costurile propuse și costurile care ar fi fost suportate fără astfel de modificări. Această comparație trebuie efectuată simultan, utilizând una dintre metodele alese pentru organizarea călătoriei, și trebuie să se bazeze pe condiții similare. Persoana care efectuează deplasarea va suporta, în mod direct și personal, (prin mijloacele care i-au fost notificate de către Divizia administrativă):

               –orice cost suplimentar
                  2
                care rezultă în urma modificărilor efectuate din motive personale, inclusiv plecarea din și/sau întoarcerea într-un alt loc, în cazul în care comparația indică o creștere a costului misiunii;

               –orice taxă percepută pentru realizarea comparației, în cazul în care aceasta a fost efectuată de o agenție de voiaj.

               12.Diurnă

               12.1.Diurna include costurile pentru plata cazării și a meselor, pentru gratuități și alte cheltuieli ocazionale.

               12.2.Ratele diurnelor aplicabile contractelor pentru ajutor extern finanțate de UE se aplică la scara lor cea mai recentă
                  3

               Rata aplicabilă este cea pentru locul în care membrul personalului își petrece noaptea. Pentru ziua în care începe călătoria se plătește diurnă pentru o zi întreagă. Nu se plătește diurnă pentru ziua în care se încheie călătoria, mai exact, se plătește diurnă în funcție de numărul de nopți petrecute în timpul călătoriei.

               12.3.În mod excepțional, directorul poate să aprobe, de la caz la caz, o compensație mai ridicată, în cazul în care călătorul trebuie să stea la hoteluri stabilite în prealabil, pentru care tariful pe cameră ar absorbi 60 % sau mai mult din rata diurnei. În astfel de cazuri, costurile de cazare sunt rambursate după prezentarea facturii aferente. În orice caz, circumstanțele care implică formularea unei cereri pentru o compensație mai ridicată trebuie descrise în cererea de călătorie și aprobate înainte de plecare.

               12.4.Se aplică rate reduse ale diurnei atunci când:

               12.4.1.deplasarea nu implică o ședere peste noapte:

               –pentru o călătorie cu o durată de cel puțin opt ore, se plătește 50 % din valoarea diurnei aferente destinației respective;

               –pentru o călătorie cu o durată mai mică de opt ore și mai mare de cinci ore, se va plăti 35 % din valoarea diurnei;

               –pentru o călătorie cu o durată de cel mult cinci ore, se va plăti 20 % din valoarea diurnei.

               12.4.2.călătorului i se asigură cazare gratuită:

               –se plătește 50 % din valoarea diurnei aferente destinației respective.

               12.4.3.călătoria implică zboruri intercontinentale sau călătorii cu trenul pe timpul nopții:

               –se plătește 50 % din valoarea diurnei aferente destinației respective.

               12.4.4.călătorului i se asigură mese gratuite (mic dejun, prânz, și/sau cină):

               –pentru fiecare masă gratuită se scade 10 % din rata diurnei.

               12.4.5.călătorului i se asigură cazare și mese gratuite:

               –se plătește 20 % din valoarea diurnei.

               12.5.În cazul în care călătoria implică o deplasare în țara gazdă (Serbia), se va aplica diurna din țara gazdă. Pentru o deducere relevantă a diurnei în Serbia, se aplică aceleași dispoziții ca și cele pentru călătoriile în străinătate.

               12.6.În cazul în care toate cheltuielile sunt suportate de organizatorul evenimentului, se vor aplica dispozițiile menționate mai sus cu privire la calculul diurnei.

               12.7.Nu se va plăti diurnă pentru partea călătoriei care a făcut obiectul modificărilor efectuate în temeiul articolului 11 (modificări efectuate din motive personale).

               13.Avansuri de călătorie

               13.1.La cererea călătorului, Comunitatea transporturilor va acorda un avans din fondurile pentru deplasări efectuate în delegație oficială de până la 80 % din diurna pentru călătorie. Cererile privind avansurile de călătorie trebuie să fie depuse cu minimum patru zile lucrătoare înainte de ziua plecării.

               13.2.Orice sumă plătită sub formă de avans va fi dedusă din sumele rambursate pentru a acoperi cheltuielile de misiune. În cazul în care s-a plătit un avans care se dovedește a fi mai mare decât costul real al misiunii, surplusul va fi recuperat într-o singură plată dintr-o plată salarială ulterioară către persoana care efectuează misiunea. În cazul în care s-a plătit un avans unui membru al personalului pentru o misiune care este ulterior anulată, valoarea avansului va fi dedusă automat dintr-o plată salarială ulterioară.

               14.Rapoarte de călătorie

               Membrii personalului care se deplasează în delegație oficială trebuie să prezinte un raport succint de călătorie în termen de o săptămână de la întoarcerea la birou. Acesta este semnat de supraveghetor, anexat la decontul pentru cheltuielile de călătorie și trimis directorului, precum și personalului vizat, după caz.

               15.Rambursarea cheltuielilor de călătorie

               15.1.Cererea de rambursare a cheltuielilor de călătorie însoțită de raportul de călătorie, autorizația de călătorie și documentele justificative se prezintă Diviziei administrative și directorului în termen de o săptămână de la întoarcerea la birou, indiferent dacă a fost plătit sau nu un avans pentru cheltuielile de călătorie. Nu trebuie anexate facturi aferente serviciilor hoteliere și de masă și nici facturi aferente altor cheltuieli ocazionale, întrucât diurna stabilită constituie o compensație forfetară pentru aceste cheltuieli.

               15.2.În cazul în care un membru al personalului a obținut un avans pentru cheltuielile de călătorie și nu a depus decontul pentru cheltuielile de călătorie aferent în perioada de timp specificată, avansul pentru cheltuielile de călătorie este dedus dintr-o plată salarială ulterioară. Avansul pentru cheltuielile de călătorie dedus va fi rambursat numai în cazul în care este depus decontul pentru cheltuielile de călătorie.

               16.Responsabilitatea și răspunderea personalului

               Membrii personalului sunt responsabili pentru exactitatea și caracterul integral al declarațiilor și al reprezentărilor efectuate de aceștia atunci când își planifică și efectuează deplasările, precum și atunci când elaborează rapoarte cu privire la acestea. Fără a aduce atingere dispozițiilor Statutului personalului Comunității transporturilor, aceștia sunt răspunzători pentru orice sumă percepută în mod nejustificat sau pentru orice abuz în serviciu.

               Membrii personalului trebuie să efectueze deplasarea oficială în conformitate cu cerințele generale privind performanța prevăzute de Statutul personalului Comunității transporturilor. Membrii personalului trebuie să respecte cele mai înalte standarde de etică profesională și să rămână independenți în orice moment.

               17.Măsuri de control

               Comunitatea transporturilor păstrează timp de cinci ani înscrisurile, documentele și dovezile privind autorizarea, planificarea și organizarea deplasărilor, precum și privind executarea obligațiilor de plată.

               Se aplică normele financiare și procedurile de audit ale Comunității transporturilor.

               18.Observații finale

               Prezentele norme privind călătoriile se aplică începând cu ziua următoare adoptării acestora de către Comitetul director regional.

               ANEXA I – B

               NOTĂ INFORMATIVĂ

               pentru deplasările oficiale ale directorului

               Secretariatul permanent al Comunității transporturilor

               A se completa și semna înainte de plecare:

                        SCOPUL CĂLĂTORIEI

                        DESTINAȚIA

                        DATA PLECĂRII

                        DATA ÎNTOARCERII

                        ITINERARUL

                        ARANJAMENTELE DE CAZARE

                        COMBINATE CU DEPLASAREA PRIVATĂ

                        □ nu

                        □ da:

                            □ costul călătoriei combinat cu deplasarea privată: ……….

                            □ costul călătoriei fără a fi combinat cu deplasarea privată...................

                        COSTURI ESTIMATE

                        OBSERVAȚII

               Semnătură:

               Data:

               A se completa și semna la întoarcere:

                        COSTURI FINALE

                        Cheltuieli de deplasare:

                        Diurnă:

                        Altele:

                        COST TOTAL:

                        OBIECTIVUL DEPLASĂRII A FOST ÎNDEPLINIT?

                        DA/NU

                        OBSERVAȚII:

               Semnătură:

               Data:

               ANEXA II

               PROIECT

               DECIZIA nr. 2020/
                  A COMITETULUI DIRECTOR REGIONAL AL COMUNITĂȚII TRANSPORTURILOR

               din...

               privind adoptarea normelor cu privire la rambursarea cheltuielilor suportate de persoanele din afara Secretariatului permanent al Comunității transporturilor invitate să participe la reuniuni în calitate de experți

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolul 24 alineatul (1) și articolul 35,

               DECIDE:

               Articolul 1

               Se adoptă normele privind rambursarea cheltuielilor suportate de persoanele din afara Secretariatului permanent al Comunității transporturilor invitate să participe la reuniunile Comunității transporturilor în calitate de experți.

                     Pentru Comitetul director regional

                     Președintele

               Normele privind rambursarea cheltuielilor suportate de persoanele din afara Secretariatului permanent al Comunității transporturilor invitate

               să participe la reuniuni în calitate de experți

               ARTICOLUL 1

               1.Aceste norme se aplică:

               (a)oricărei persoane din afara Comunității transporturilor care este invitată să emită un aviz profesional specific în cadrul unui comitet sau al unui grup de lucru, indiferent de locul reuniunii;

               (b)oricărei persoane care însoțește o persoană cu handicap care a fost invitată de Comunitatea transporturilor să participe la o reuniune în calitate de expert.

               2.Experții pot fi experți din sectorul privat sau experți guvernamentali:

               (a)experții din sectorul privat sunt persoane care reprezintă societatea civilă sau lucrează pentru o organizație privată și care au fost invitați să furnizeze Comunității transporturilor expertiza personală sau să își reprezinte organizațiile într-un domeniu specific, dar nu să apere interesele unei anumite țări;

               (b)experții guvernamentali sunt persoane care au fost invitate în calitate de reprezentanți ai unei autorități publice naționale, regionale sau locale a unui stat membru al UE ori ai unei părți din sud-estul Europei sau care au fost numiți de o astfel de autoritate.

               ARTICOLUL 2

               Secretariatul permanent al Comunității transporturilor nu răspunde pentru daunele materiale, morale sau fizice suferite de experții invitați sau de persoanele care însoțesc un expert cu handicap în cursul călătoriei lor către locul de desfășurare a reuniunii sau pe durata șederii lor în acest loc, cu excepția cazului în care o astfel de vătămare poate fi atribuită în mod direct Secretariatului permanent al Comunității transporturilor.

               În special, Comunitatea transporturilor nu este răspunzătoare pentru niciun accident în care sunt implicați experți invitați care utilizează propriul mijloc de transport în scopul deplasării către reuniune.

               ARTICOLUL 3

               1.Toți experții au dreptul la rambursarea cheltuielilor lor de călătorie de la locul specificat în invitație (adresa profesională sau adresa privată) la locul de desfășurare a reuniunii, cu ajutorul celor mai adecvate mijloace de transport ținând cont de distanța în cauză. În general, pentru călătorii mai scurte de 400 km (într-un singur sens, pe baza distanței oficiale cu trenul), este vorba despre o călătorie cu trenul la clasa întâi, iar pentru distanțe mai mari de 400 km, despre o călătorie cu avionul la clasa „economic”. În cazul în care deplasarea cu avionul implică un zbor de cel puțin patru ore, se rambursează costul unui bilet de avion la clasa „business”.

               2.Directorul Secretariatului permanent al Comunității transporturilor încearcă, în mod special, să se asigure că reuniunile sunt organizate astfel încât să permită experților să beneficieze de cele mai economice tarife de călătorie. Directorul Secretariatului permanent al Comunității transporturilor examinează cu o atenție deosebită cererile de rambursare care vizează zboruri anormal de costisitoare. Acesta își rezervă dreptul de a efectua orice verificare necesară și de a cere expertului orice document justificativ util în acest sens. De asemenea, dacă acest lucru se dovedește justificat, directorul își rezervă dreptul de a limita rambursarea la tarifele practicate în mod normal pentru o călătorie obișnuită între locul de muncă sau de reședință al expertului și locul reuniunii.

               3.Cheltuielile de călătorie se rambursează după prezentarea documentelor justificative originale: biletele și facturile sau, în cazul rezervărilor online, foaia imprimată cu rezervarea electronică și cărțile de îmbarcare pentru călătoria „dus”. Documentele prezentate trebuie să facă dovada clasei cu care s-a călătorit, a orarului călătoriei și a sumei plătite.

               4.Cheltuielile unei deplasări cu autovehiculul propriu se rambursează în condiții identice cu rambursarea biletului de tren la clasa întâi.

               5.Dacă traseul nu este deservit de tren, costul deplasării cu autovehiculul propriu se rambursează la o rată de 0,22 EUR per km.

               6.Călătoriile cu taxiul nu sunt rambursate.

               ARTICOLUL 4

               1.Indemnizația zilnică plătită pe zi de reuniune acoperă în mod forfetar toate cheltuielile suportate la locul de desfășurare a reuniunii, inclusiv cheltuielile de masă și deplasările cu mijloacele de transport locale (autobuz, tramvai, tren, metrou, taxi, parcare, taxa de autostradă etc.), precum și asigurările de călătorie și de accident.

               2.Indemnizația zilnică este de 92,00 EUR.

               3.În cazul în care locul de plecare indicat în invitație se află la cel mult 100 km de locul de desfășurare a reuniunii, indemnizația zilnică se reduce cu 50 %.

               4.Experții care trebuie să petreacă una sau mai multe nopți la locul de desfășurare a reuniunii, deoarece orarele de desfășurare a reuniunilor sunt incompatibile cu orarele zborurilor și ale trenurilor
                  4
               , beneficiază, de asemenea, de o indemnizație de cazare. În acest caz, indemnizația este de 100,00 EUR pe noapte. Numărul de nopți nu trebuie să depășească numărul zilelor de reuniune + 1.

               5.În mod excepțional, se poate achita o indemnizație de cazare și/sau o indemnizație zilnică suplimentară dacă, prin prelungirea șederii, expertul poate să obțină o reducere a cheltuielilor de transport mai mare decât valoarea acestor indemnizații.

               6.Indemnizația zilnică și/sau indemnizația de cazare pot fi majorate cu 50 % pentru experții de nivel foarte înalt, pe baza unei decizii justificate a directorului Secretariatului permanent al Comunității transporturilor.

               ARTICOLUL 5

               Dacă, ținând seama de cheltuielile suportate de experții cu handicap din cauza handicapului lor sau din cauza persoanei însoțitoare, indemnizațiile prevăzute la articolul 4 sunt în mod evident inadecvate, cheltuielile se rambursează la solicitarea directorului Secretariatului permanent al Comunității transporturilor la prezentarea documentelor justificative.

               ARTICOLUL 6

               1.Cu excepția cazului în care se specifică altfel în scrisoarea de invitație și în cererea de organizare a reuniunii, experții din sectorul privat au dreptul la o indemnizație zilnică pentru fiecare zi de reuniune și, după caz, la o indemnizație de cazare, cu condiția să declare pe proprie răspundere că nu primesc o indemnizație similară sau indemnizații similare de la o altă instituție pentru aceeași vizită. Directorul Secretariatului permanent al Comunității transporturilor asigură coerența între conținutul scrisorilor de invitație și cererea de organizare a reuniunii.

               2.Experții guvernamentali primesc o indemnizație zilnică pentru fiecare zi de reuniune și, după caz, o indemnizație de cazare, cu condiția ca această dispoziție să fie prevăzută în regulamentul de procedură al comitetului sau al grupului de lucru și ca aceștia să declare pe proprie răspundere că nu primesc o indemnizație similară sau indemnizații similare de la o altă instituție pentru aceeași vizită.

               3.Pe baza unei decizii justificate și cu condiția prezentării de documente justificative, directorul Secretariatului permanent al Comunității transporturilor poate să autorizeze rambursarea cheltuielilor pe care experții au fost nevoiți să le suporte ca urmare a unor instrucțiuni speciale pe care le-au primit în scris.

               4.Toate rambursările cheltuielilor de călătorie, indemnizațiile zilnice și/sau indemnizațiile de călătorie se virează în același cont bancar.

               5.Rambursările costurilor experților guvernamentali se plătesc într-un cont pe numele guvernului, al unuia dintre ministerele sale sau al unui organism public, în absența oricărei derogări de la aceste instituții (guvern, unul dintre ministerele sale sau un organism public).

               ARTICOLUL 7

               1.Numărul maxim de experți pentru fiecare reuniune, indiferent dacă aceștia au dreptul sau nu la rambursarea cheltuielilor lor, este unul pentru fiecare parte din sud-estul Europei și pentru fiecare stat membru al UE invitat în calitate de expert guvernamental, precum și un număr de experți din sectorul privat egal cu numărul de experți guvernamentali.

               2.Directorul Secretariatului permanent al Comunității transporturilor poate face derogări de la această regulă, pe baza unei decizii justificate, în cazul reuniunilor comune ale mai multor comitete sau grupuri de lucru.

               ARTICOLUL 8

               1.Ordinul de plată se întocmește pe baza cererii de rambursare, completată în mod corespunzător și semnată de expert și de secretarul reuniunii responsabil de certificarea prezenței expertului.

               2.Experții trebuie să pună la dispoziția secretarului reuniunii documentele necesare pentru rambursarea cheltuielilor lor, prin scrisoare, fax sau e-mail, având ștampila poștei sau data expedierii anterioară termenului de 30 de zile calendaristice de la ultima zi a reuniunii.

               3.Secretariatul permanent al Comunității transporturilor rambursează cheltuielile experților în termen de 30 de zile calendaristice.

               4.Cu excepția cazului în care expertul poate să prezinte o justificare adecvată care să fie acceptată printr-o decizie avizată a directorului Secretariatului permanent al Comunității transporturilor, nerespectarea dispozițiilor prevăzute la alineatului (2) absolvă Comunitatea transporturilor de obligația de rambursare a cheltuielilor de călătorie sau de plata indemnizațiilor.

               ARTICOLUL 9

               1.Cheltuielile de călătorie se rambursează în euro, după caz, la cursul de schimb aplicabil în ziua reuniunii.

               2.Indemnizația zilnică și, după caz, indemnizația de cazare se rambursează în euro la rata forfetară aplicabilă în ziua reuniunii.

               ANEXA III

               PROIECT

               DECIZIA nr. 2020/

               A COMITETULUI DIRECTOR REGIONAL AL COMUNITĂȚII TRANSPORTURILOR

               din...

               privind procedura pentru execuția bugetului și pentru prezentarea și auditarea conturilor, aplicabilă Comunității transporturilor

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolul 24 alineatul (1) și articolul 35,

               DECIDE:

               Articolul 1

               Se adoptă normele financiare și procedurile de audit aplicabile Comunității transporturilor.

                     Pentru Comitetul director regional

                     Președintele

               ANEXA III

               CUPRINS

               TITLUL I: OBIECTUL

               TITLUL II: OBLIGAȚIILE PĂRȚILOR

               TITLUL III: PRINCIPII BUGETARE

               CAPITOLUL 1 PRINCIPIUL EXACTITĂȚII BUGETARE

               CAPITOLUL 2 PRINCIPIUL ANUALITĂȚII

               CAPITOLUL 3 PRINCIPIUL ECHILIBRULUI

               CAPITOLUL 4 PRINCIPIUL UNITĂȚII DE CONT

               CAPITOLUL 5 PRINCIPIUL UNIVERSALITĂȚII

               CAPITOLUL 6 PRINCIPIUL SPECIFICITĂȚII

               CAPITOLUL 7 PRINCIPIUL BUNEI GESTIUNI FINANCIARE

               CAPITOLUL 8 PRINCIPIUL TRANSPARENȚEI

               CAPITOLUL 9 CONTROLUL INTERN AL EXECUȚIEI BUGETARE

               TITLUL IV: COMITETUL BUGETAR

               TITLUL V: EXECUȚIA BUGETARĂ

               CAPITOLUL 1 DISPOZIȚII BUGETARE

               CAPITOLUL 2 ACTORI FINANCIARI

               CAPITOLUL 3 RĂSPUNDEREA ACTORILOR FINANCIARI

               CAPITOLUL 4 OPERAȚIUNI DE VENITURI

               CAPITOLUL 5 OPERAȚIUNI DE CHELTUIELI

               TITLUL VI: ACHIZIȚII PUBLICE

               TITLUL VII: PREZENTAREA CONTURILOR ȘI CONTABILITATEA

               CAPITOLUL 1 PREZENTAREA CONTURILOR

               CAPITOLUL 2 CONTABILITATEA

               CAPITOLUL 3 INVENTARIEREA PATRIMONIULUI

               TITLUL VIII: AUDIT EXTERN ȘI PROTEJAREA INTERESELOR FINANCIARE

               CAPITOLUL 1 AUDIT EXTERN

               TITLUL IX: DISPOZIȚII TRANZITORII ȘI FINALE

               TITLUL I

               OBIECTUL

               Articolul 1

               Prezentele norme stabilesc procedurile pentru execuția bugetului Comunității transporturilor în conformitate cu articolul 35 din Tratatul de instituire a Comunității transporturilor (denumit în continuare „tratatul”)
                  5
               .

               TITLUL II

               OBLIGAȚIILE PĂRȚILOR

               Articolul 2

               1.Părțile transferă 75 % din contribuțiile lor financiare către Comunitatea transporturilor până la data de 31 martie a fiecărui an, cel târziu. Părțile transferă restul de 25 % din contribuțiile lor până la data de 30 iunie a fiecărui an, cel târziu.

               2.Contribuțiile financiare ale părților către Comunitatea transporturilor trebuie efectuate în euro.

               3.Comunitatea transporturilor suportă costul tranzacției perceput de prestatorul său de servicii de plată, iar părțile contractante suportă costul tranzacției perceput de furnizorul lor de servicii de plată.

               TITLUL III

               PRINCIPII BUGETARE

               Articolul 3

               Execuția bugetului Comunității transporturilor (denumit în continuare „bugetul”) respectă principiile exactității bugetare, anualității, echilibrului, unității de cont, universalității, specificității, bunei gestiuni financiare - care necesită un control intern eficace și eficient - și transparenței, în conformitate cu prezentele norme.

               CAPITOLUL 1

               PRINCIPIUL EXACTITĂȚII BUGETARE

               Articolul 4

               Nu se poate angaja sau autoriza nicio cheltuială peste creditele autorizate.

               CAPITOLUL 2

               PRINCIPIUL ANUALITĂȚII

               Articolul 5

               Cheltuielile administrative aferente contractelor a căror durată depășește durata exercițiului financiar, fie în conformitate cu practica locală, fie referitoare la furnizarea de echipamente, se impută din bugetul exercițiului financiar în cursul căruia se efectuează.

               Articolul 6

               1.Creditele autorizate în buget pentru un exercițiu financiar relevant pot fi utilizate numai pentru acoperirea cheltuielilor angajate și plătite în exercițiul financiar respectiv și pentru acoperirea sumelor datorate pentru angajamente din exercițiul financiar anterior.

               2.Creditele de angajament se înregistrează în contabilitatea exercițiului financiar pe baza angajamentelor juridice asumate până la data de 31 decembrie a exercițiului financiar în cauză.

               3.Creditele de plată se înregistrează în contabilitatea exercițiului financiar pe baza plăților efectuate de contabil până la data de 31 decembrie a exercițiului financiar în cauză.

               4.Creditele reportate din exercițiile financiare anterioare se identifică în contabilitate.

               CAPITOLUL 3

               PRINCIPIUL ECHILIBRULUI

               Articolul 7

               Comunitatea transporturilor nu face împrumuturi.

               CAPITOLUL 4

               PRINCIPIUL UNITĂȚII DE CONT

               Articolul 8

               Bugetul se execută în euro, iar conturile se prezintă în euro. Cu toate acestea, în scopul asigurării fluxului de numerar, Secretariatul permanent al Comunității transporturilor este autorizat să efectueze operațiuni de casă și în alte monede.

               CAPITOLUL 5

               PRINCIPIUL UNIVERSALITĂȚII

               Articolul 9

               1.Se pot face următoarele deduceri din chitanțele, facturile sau extrasele de cont care ulterior se trimit pentru plata sumei nete:

               (a)penalitățile impuse părților la contracte, inclusiv la contractele de achiziții publice;

               (b)regularizări ale sumelor plătite nejustificat, care se pot face prin deducere directă dintr-o nouă plată de același tip către același beneficiar în cadrul capitolului, articolului și exercițiului financiar pentru care s-a efectuat plata în exces și care determină efectuarea de plăți intermediare și plăți de solduri.

               2.Reducerile, scontările și rabaturile de pe facturi sau cereri de plată nu se înregistrează ca venituri ale Comunității transporturilor.

               3.Orice sold negativ este înregistrat în buget ca și cheltuială.

               CAPITOLUL 6

               PRINCIPIUL SPECIFICITĂȚII

               Articolul 10

               1.Directorul poate utiliza creditele alocate unei anumite linii bugetare în scopuri pe care bugetul le atribuie unei alte linii bugetare, cu condiția ca decizia Comitetului director regional de adoptare a bugetului relevant să permită acest lucru, și în limitele autorizate în acest sens.

               2.Directorul informează Comitetul director regional în termen de șapte zile de la luarea unei decizii în conformitate cu alineatul (1).

               CAPITOLUL 7

               PRINCIPIUL BUNEI GESTIUNI FINANCIARE

               Articolul 11

               4.Creditele bugetare se utilizează în conformitate cu principiul bunei gestiuni financiare, care cuprinde principiile economiei, eficienței și eficacității.

               5.Principiul economiei prevede ca resursele utilizate de Comunitatea transporturilor pentru desfășurarea activităților sale să fie puse la dispoziție în timp util, în cantitatea adecvată, la calitatea corespunzătoare și la cel mai bun preț.

               6.Principiul eficienței privește raportul optim dintre resursele utilizate și rezultatele obținute.

               7.Principiul eficacității vizează îndeplinirea obiectivelor specifice stabilite și obținerea rezultatelor scontate. Aceste rezultate trebuie evaluate.

               CAPITOLUL 8

               PRINCIPIUL TRANSPARENȚEI

               Articolul 12

               8.Bugetul se execută, iar conturile se prezintă în conformitate cu principiul transparenței.

               9.Bugetul și bugetele rectificative, în forma finală în care au fost adoptate, se publică pe site-ul Secretariatului permanent al Comunității transporturilor.

               CAPITOLUL 9

               CONTROLUL INTERN AL EXECUȚIEI BUGETARE

               Articolul 13

               1.Bugetul Comunității transporturilor se execută pe baza principiului unui control intern eficace și eficient.

               2.În scopul execuției bugetului Comunității transporturilor, controlul intern este definit drept un proces aplicabil la toate nivelurile de gestiune și menit să ofere o garanție rezonabilă pentru realizarea următoarelor obiective:

               (a)eficacitatea, eficiența și economia operațiunilor;

               (b)fiabilitatea informațiilor;

               (c)protecția activelor și a informațiilor;

               (d)prevenirea, depistarea, corectarea și monitorizarea fraudelor și a neregulilor;

               (e)gestionarea adecvată a riscurilor legate de legalitatea și regularitatea operațiunilor subiacente, ținând seama de caracterul multianual al programelor, precum și de natura plăților respective.

               3.Controlul intern eficace și eficient se bazează pe cele mai bune practici internaționale și include, în special, elementele prevăzute la articolul 36 alineatele (3) și (4) din Regulamentul (UE, Euratom) 2018/1046, luând în considerare structura și dimensiunea Comunității transporturilor, natura sarcinilor încredințate acestuia, precum și sumele și riscurile financiare și operaționale implicate.

               TITLUL IV

                COMITETUL BUGETAR

               Articolul 14

               1.Se instituie un comitet bugetar.

               2.Comitetul bugetar oferă consultanță directorului în domeniul gestiunii financiare a operațiunilor Comunității transporturilor.

               3.Comitetul bugetar poate prezenta un raport Comitetului director regional și poate emite recomandări cu privire la chestiuni bugetare și cu privire la orice problemă care poate avea un impact asupra bugetului.

               4.În vederea îndeplinirii sarcinilor sale menționate la alineatul (2), Comitetului bugetar i se pun la dispoziție toate informațiile sau explicațiile necesare privind chestiuni bugetare și probleme cu potențial impact bugetar.

               Articolul 15

               1.Comitetul bugetar este format dintr-un membru al fiecărei părți din sud-estul Europei și doi membri ai Uniunii Europene, reprezentați de Comisia Europeană.

               2.Reuniunile Comitetului bugetar sunt prezidate de către Comisia Europeană. Președintele poate numi un copreședinte.

               3.Comitetul bugetar se reunește în ședință ordinară de cel puțin două ori pe an. În plus, se poate reuni la inițiativa președintelui sau la solicitarea a cel puțin o treime din membri.

               4.Comitetul bugetar își adoptă regulamentul de procedură. Recomandările sale pot fi adoptate prin procedură scrisă. Comitetul bugetar acționează cu majoritate simplă de voturi, inclusiv cu votul pozitiv al Uniunii Europene. În cazul unui vot egal, Uniunea Europeană are votul decisiv.

               5.Secretariatul permanent al Comunității transporturilor oferă sprijin administrativ Comitetului bugetar.

               6.Secretariatul permanent este reprezentat în cadrul reuniunilor Comitetului bugetar fără drept de vot.

               TITLUL V

               EXECUȚIA BUGETARĂ

               CAPITOLUL 1

               DISPOZIȚII GENERALE

               Articolul 16

               Directorul îndeplinește funcția de ordonator de credite.

               Articolul 17

               Directorul poate delega competențe de execuție bugetară unor membri ai Secretariatului permanent. Prezenta decizie are caracter obligatoriu pentru persoanele împuternicite astfel, care nu pot acționa decât în limitele competențelor care le-au fost delegate în mod expres. Directorul transmite Comitetului director regional o copie a deciziei de delegare luate în temeiul prezentului articol.

               Articolul 18

               1.Tuturor actorilor financiari, în sensul capitolului 2 din prezentul titlu, le este interzis să ia măsuri de execuție bugetară care pot genera un conflict între interesele proprii și cele ale Comunității transporturilor. Dacă survine un astfel de caz, actorul în cauză trebuie să se abțină de la astfel de măsuri și să prezinte situația autorității competente.

               2.Un conflict de interese survine în cazul în care exercitarea imparțială și obiectivă a funcțiilor unui actor în execuția bugetară sau ale unui auditor este compromisă din motive care implică familia, viața personală, afinitatea politică sau națională, interesul economic sau orice alt interes comun cu cel al beneficiarului sau al contractantului.

               3.Autoritatea competentă menționată la alineatul (1) este superiorul direct al membrului personalului în cauză. Dacă membrul personalului este directorul, autoritatea competentă este Comitetul director regional.

               Articolul 19

               Sarcinile de expertiză tehnică și sarcinile administrative, preparatorii și auxiliare care nu implică exercitarea autorității publice sau utilizarea competenței de apreciere discreționară pot fi încredințate prin contract unor entități sau organisme externe, dacă acest lucru se dovedește indispensabil.

               CAPITOLUL 2

               ACTORII FINANCIARI

               Secțiunea 1

               Principiul separării sarcinilor

               Articolul 20

               Sarcinile ordonatorului de credite și cele ale contabilului sunt separate și incompatibile între ele.

               Secțiunea 2

               Ordonatorul de credite

               Articolul 21

               1.Ordonatorul de credite este responsabil de execuția veniturilor și a cheltuielilor.

               2.Pentru execuția cheltuielilor, ordonatorul de credite face angajamente bugetare și angajamente juridice, lichidează cheltuieli, ordonanțează plăți în conformitate cu dispozițiile relevante ale prezentei decizii și desfășoară activitățile de executare a creditelor.

               3.Execuția veniturilor include estimarea creanțelor, constatarea creanțelor de recuperat și emiterea ordinelor de recuperare. Implică renunțarea la drepturi constatate, dacă este cazul.

               4.Ordonatorul de credite se asigură că toate documentele justificative ale operațiunilor desfășurate într-o perioadă de cinci ani sunt păstrate în mod corespunzător.

               Articolul 22

               1.Ținând seama în mod corespunzător de riscurile asociate mediului de gestiune și de natura acțiunii finanțate, ordonatorul de credite stabilește structura organizatorică, sistemele și procedurile interne de gestiune și control (denumite în continuare „Norme interne pentru gestiunea finanțării Comunității transporturilor”) adecvate pentru exercitarea sarcinilor sale, inclusiv, dacă este cazul, verificări ex post.

               2.Înainte de autorizarea unei operațiuni, aspectele operaționale și financiare se verifică de alți membri ai personalului decât cel care a inițiat operațiunea. Inițierea și verificarea ex ante și ex post a unei operațiuni sunt funcții separate.

               3.Angajații responsabili pentru verificări sunt diferiți de cei care inițiază operațiunea și nu sunt subordonați acestora.

               Articolul 23

               Directorul, în calitate de ordonator de credite, prezintă Comitetului director regional un raport anual de activitate (denumit în continuare „raportul ordonatorului de credite”) care conține informații financiare și de gestiune.

               Articolul 24

               Orice membru al personalului implicat în gestiunea financiară și în controlul operațiunilor, care consideră că o decizie pe care trebuie să o aplice sau să o accepte la solicitarea superiorului său conține nereguli ori este contrară prezentelor norme sau normelor profesionale pe care angajatul trebuie să le respecte, îl informează în scris pe director în acest sens. Directorul ia măsuri într-un termen rezonabil. În cazul în care acesta nu se conformează, angajatul informează Comitetul director regional.

               Articolul 25

               În cazul în care sunt delegate competențe de execuție bugetară, articolul 21 din prezentele norme se aplică mutatis mutandis funcționarilor autorizați.

               Secțiunea 3

               Contabilul

               Articolul 26

               1.La propunerea Comisiei Europene, directorul numește un contabil, în conformitate cu normele Regulamentului de procedură privind recrutarea, condițiile de muncă și echilibrul geografic al personalului Secretariatului permanent, care răspunde în cadrul Secretariatului permanent de următoarele aspecte:

               (a)execuția corectă a plăților, încasarea veniturilor și recuperarea creanțelor constatate;

               (b)pregătirea și prezentarea conturilor în conformitate cu titlul V;

               (c)ținerea contabilității în conformitate cu titlul V;

               (d)punerea în aplicare, în conformitate cu titlul V, a normelor și metodelor contabile și a planului de conturi;

               (e)instituirea și validarea sistemelor contabile și, dacă este cazul, validarea sistemelor instituite de ordonatorul de credite pentru furnizarea sau justificarea informațiilor contabile;

               (f)gestionarea trezoreriei.

               2.Sub rezerva alineatului (3), contabilul este singurul împuternicit să gestioneze fonduri și alte active, fiind responsabil de păstrarea în siguranță a acestora.

               3.Dacă este necesar, contabilul poate delega anumite sarcini, fără a aduce atingere principiului separării sarcinilor.

               CAPITOLUL 3

               RĂSPUNDEREA ACTORILOR FINANCIARI

               Secțiunea 1
                  Reguli generale

               Articolul 27

               1.Responsabilitatea în temeiul prezentelor norme este personală.

               2.În eventualitatea unei activități ilegale, a unui caz de fraudă sau corupție care poate dăuna intereselor Comunității transporturilor, actorul financiar informează de îndată cu privire la aceasta directorul sau, în cazul în care consideră necesar, Comitetul director regional sau Oficiul European de Luptă Antifraudă. „Interesele financiare ale Comunității transporturilor” înseamnă toate veniturile, cheltuielile și activele care țin de bugetul Comunității transporturilor, sunt colectate prin intermediul acestuia sau sunt datorate acestuia.

               3.În cazul în care o activitate se dovedește a fi viciată de nereguli sau fraude, ordonatorul de credite competent suspendă procedura și poate adopta toate măsurile necesare, inclusiv anularea deciziei luate în cadrul activității respective. Ordonatorul de credite competent informează imediat toate autoritățile competente, inclusiv, dacă este cazul, Oficiul European de Luptă Antifraudă (OLAF) și Parchetul European (EPPO), cu privire la cazurile suspectate de fraudă sau nereguli.

               Articolul 28

               1.Ordonatorul de credite poate retrage orice delegare în orice moment, temporar sau definitiv. Comitetul director regional și președintele Comitetului bugetar sunt informați imediat cu privire la o astfel de acțiune, cu o justificare adecvată.

               2.Contabilul poate fi în orice moment suspendat din funcții, temporar sau definitiv, de către director, pe baza acordului preliminar al Comisiei Europene. La propunerea Comisiei Europene, directorul numește un contabil interimar și, în consecință, un contabil permanent în conformitate cu normele privind recrutarea ale Comunității transporturilor.

               Articolul 29

               1.Dispozițiile din prezentul capitol nu aduc atingere răspunderii de drept penal pe care o pot angaja ordonatorul de credite și persoanele menționate în prezentul capitol în conformitate cu legislația națională aplicabilă a țării de domiciliu și cu dispozițiile în vigoare privind protecția intereselor financiare ale Comunităților transporturilor și privind combaterea corupției implicând funcționari ai Comunității transporturilor sau funcționari ai părților.

               2.În cazul existenței unor dovezi de activitate ilegală, de fraudă sau de corupție care poate dăuna intereselor Comunității transporturilor, sunt sesizate autoritățile și organismele competente.

               Secțiunea 2

               Reguli aplicabile ordonatorului de credite

               Articolul 30

               1.Ordonatorului de credite i se poate solicita să despăgubească, total sau parțial, Comunitatea transporturilor pentru orice prejudiciu suferit de aceasta ca urmare a unei abateri grave pe care a comis-o în timpul îndeplinirii îndatoririlor sale sau în legătură cu acestea, în special în cazul în care constată creanțe de recuperat sau emite ordine de recuperare, angajează cheltuieli sau semnează ordine de plată fără a se conforma prezentei decizii. Același lucru se aplică atunci când, ca urmare a unei abateri grave, ordonatorul de credite:

               (a) nu întocmește un document de constatare a unei creanțe;

               (b)nu emite sau întârzie, fără justificare, să emită un ordin de recuperare;

               (c)nu emite sau întârzie să emită un ordin de plată, antrenând astfel răspunderea civilă a Comunității transporturilor față de terți.

               2.Ordonatorul de credite delegat care consideră că o decizie care este de competența sa implică nereguli ori este contrară principiilor bunei gestiuni financiare informează în scris autoritatea de delegare. În cazul în care autoritatea de delegare dă în scris instrucțiuni motivate ordonatorului de credite delegat de a aplica decizia în cauză, acesta trebuie să o aplice și nu poate fi considerat răspunzător.

               3.În cazul delegării, ordonatorul de credite continuă să fie responsabil de eficacitatea normelor de gestiune internă instituite și de alegerea ordonatorului de credite delegat.

               4.Ordonatorul de credite nu răspunde pentru deciziile luate de Comitetul director regional, în cazul în care acestea sunt respectate cu strictețe. În cazul în care nu este de acord cu oricare dintre aceste decizii, ordonatorul de credite are dreptul să informeze în scris autoritatea relevantă. Totuși, acesta este obligat să respecte deciziile relevante.

               CAPITOLUL 4

               OPERAȚIUNI DE VENITURI

               Secțiunea 1

               Dispoziții generale

               Articolul 31

               Dobânzile acumulate în conturile Comunității transporturilor fac parte din veniturile sale, pe lângă contribuțiile părților contractante.

               Secțiunea 2

               Estimarea creanțelor

               Articolul 32

               O măsură sau o situație care poate da naștere unei creanțe la nivelul organismului Comunității transporturilor ori care poate modifica creanța trebuie prevăzută în prealabil de către ordonatorul de credit.

               Secțiunea 3

               Constatarea creanțelor din partea terților

               Articolul 33

               1.Constatarea unei creanțe este actul prin care ordonatorul de credite sau ordonatorul de credite delegat:

               (a)verifică existența datoriei;

               (b)determină sau verifică realitatea și cuantumul datoriei;

               (c)verifică condițiile de exigibilitate a datoriei.

               2.Orice creanță constatată ca fiind sigură, lichidă și exigibilă trebuie constatată printr-un ordin de recuperare dat contabilului și însoțit de o notă de debit transmisă debitorului. Ambele documente sunt întocmite și transmise de ordonatorul de credite competent.

               3.În cazuri justificate corespunzător, unele venituri curente pot face obiectul unei constatări cu caracter estimativ.

               Constatarea estimativă se referă la recuperarea mai multor sume individuale care, prin urmare, nu fac obiectul unei constatări individuale.

               Înainte de sfârșitul exercițiului financiar, ordonatorul de credite este obligat să opereze modificările necesare în sumele constatate cu caracter estimativ pentru a se asigura că acestea sunt egale cu creanțele constatate.

               Articolul 34

               Ordonanțarea recuperării este actul prin care ordonatorul de credite împuternicit îi dă contabilului, prin ordin de recuperare, dispoziția de a recupera o creanță deja constatată.

               Articolul 35

               4.Sumele plătite în mod necuvenit se recuperează.

               5.Contabilul se ocupă de ordinele de recuperare a creanțelor constatate în mod corespunzător de ordonatorul de credite sau de ordonatorul de credite competent. Contabilul trebuie să depună toate eforturile pentru a asigura încasarea veniturilor de către Comunitatea transporturilor și trebuie să se asigure că drepturile acesteia sunt respectate.

               6.Dacă intenționează să renunțe la recuperarea unei creanțe constatate, ordonatorul de credite se asigură că renunțarea este reglementară și respectă principiul bunei gestiuni financiare. Renunțarea la recuperarea unei creanțe constatate este decizia motivată a ordonatorului de credite. Ordonatorul de credite nu poate delega decizia. Decizia de renunțare specifică măsurile care au fost luate pentru a asigura recuperarea, precum și elementele de drept și de fapt pe care se bazează.

               7.Ordonatorul de credite competent anulează o creanță constatată în cazul în care descoperirea unei greșeli referitoare la un element de drept sau de fapt arată că o creanță nu a fost corect constatată. Această anulare se face prin decizia ordonatorului de credite competent și este motivată în mod corespunzător.

               8.Ordonatorul de credite ajustează în plus sau în minus cuantumul unei creanțe constatate dacă descoperirea unei erori de fapt determină modificarea cuantumului creanței, atâta timp cât corecția nu determină abandonarea dreptului constatat în beneficiul Comunității transporturilor. Această ajustare se face printr-o decizie a ordonatorului de credite competent, care trebuie motivată în mod corespunzător.

               9.În cazul în care debitorul are o creanță asupra Comunității transporturilor, în sumă fixă și exigibilă pentru o sumă stabilită printr-un ordin de plată, contabilul recuperează, la expirarea scadenței specificate în nota de debit, creanța stabilită prin compensare.

               În circumstanțe excepționale, atunci când este necesar să se protejeze interesele financiare ale Comunității transporturilor, iar contabilul are motive întemeiate să considere că suma datorată Comunității transporturilor ar putea fi pierdută, acesta poate recupera creanțele prin compensare înainte de ajungerea la scadența specificată în nota de debit.

               De asemenea, contabilul poate recupera creanțele prin compensare înainte de a se ajunge la scadența specificată în nota de debit, în cazul în care debitorul este de acord.

               10.Înainte de efectuarea unei recuperări în conformitate cu alineatul (9) din prezentul articol, contabilul consultă ordonatorul de credite și informează debitorul sau debitorii implicați.

               11.Compensarea prevăzută la alineatul (9) are același efect ca o plată, prin aceasta achitându-se Comunității transporturilor creanța și, în cazul în care este necesar, dobânda datorată.

               Articolul 36

               1.La recuperarea efectivă a sumei datorate, contabilul o înregistrează în contabilitate și informează ordonatorul de credite competent cu privire la aceasta.

               2.Pentru orice plată în numerar făcută contabilului se emite o chitanță.

               Articolul 37

               1.Dacă recuperarea nu s-a efectuat până la scadența prevăzută în nota de debit, contabilul informează ordonatorul de credite competent și inițiază imediat procedura de recuperare prin orice mijloc legal.

               2.Contabilul recuperează sumele prin compensarea lor cu sumele echivalente pe care Comunitatea transporturilor le are de încasat de la un debitor care la rândul lui are de recuperat o datorie certă de la organismul Comunității transporturilor, cu valoare fixă și exigibilă, cu condiția ca această compensare să fie posibilă din punct de vedere legal.

               Articolul 38

               În colaborare cu ordonatorul de credite, contabilul poate acorda o prelungire a termenului de plată numai la cererea scrisă și motivată corespunzător a debitorului și dacă sunt îndeplinite următoarele două condiții:

               (a)debitorul se angajează să plătească dobândă pentru întreaga perioadă suplimentară acordată, începând cu data la care plata a fost inițial datorată, la rata aplicată de Banca Centrală Europeană pentru principalele sale operațiuni de refinanțare în euro (rata de referință) majorată cu opt puncte. Rata de referință este rata în vigoare, astfel cum este publicată în seria C a Jurnalului Oficial al Uniunii Europene, în prima zi calendaristică a lunii în care este data scadenței;

               (b) pentru protecția drepturilor Comunității transporturilor, debitorul depune o garanție financiară care acoperă datoria atât la nivelul sumei principale datorate, cât și al dobânzii.

               CAPITOLUL 5

               OPERAȚIUNI DE CHELTUIELI

               Articolul 39

               1.Fiecare cheltuială este angajată și plătită.

               Secțiunea 1

               Angajarea cheltuielilor

               Articolul 40

               1.Angajamentul bugetar este operațiunea de rezervare a creditelor necesare pentru executarea plăților ulterioare în vederea onorării unui angajament juridic.

               2.Angajamentul juridic este actul prin care ordonatorul de credite creează sau constată o obligație care determină o cheltuială bugetară.

               Articolul 41

               1.Pentru orice măsură care poate genera o cheltuială bugetară, ordonatorul de credite trebuie să facă mai întâi un angajament bugetar, înainte de a încheia un angajament juridic cu terți.

               2.Angajamentele juridice individuale aferente angajamentelor bugetare individuale se încheie până la data de 31 decembrie a exercițiului financiar curent.

               Articolul 42

               1.Soldul neutilizat al angajamentelor bugetare aferent anului N este deblocat de ordonatorul de credite competent pană la data de 31 martie a anului N+1.

               2.Angajamentele juridice contractate pentru activități a căror realizare se desfășoară pe parcursul a mai multe exerciții financiare, precum și angajamentele bugetare corespunzătoare, cu excepția cheltuielilor de personal, au un termen limită de execuție stabilit în baza principiului bunei gestiuni financiare. Părțile din aceste angajamente care nu au fost executate în termen de șase luni de la data finală se dezangajează.

               3.În cazul în care un angajament juridic nu a rezultat într-o plată după o perioadă de trei ani, ordonatorul de credite competent procedează la dezangajarea acestuia.

               Articolul 43

               La adoptarea angajamentului bugetar, ordonatorul de credite verifică dacă:

               (a)cheltuiala a fost contabilizată la postul corect din buget;

               (b)creditele sunt disponibile;

               (c)cheltuiala este conformă cu dispozițiile în vigoare, în special cele din tratat, cu normele interne de gestionare ale Comunității transporturilor;

               (a)se respectă principiul bunei gestiuni financiare.

               Secțiunea 2

               Lichidarea cheltuielilor

               Articolul 44

               Lichidarea cheltuielilor este actul prin care ordonatorul de credite:

               (a)verifică existența dreptului creditorului;

               (b)verifică în ce condiții creanța este exigibilă;

               (c)determină sau verifică realitatea și cuantumul creanței.

               Articolul 45

               1.Lichidarea unei cheltuieli se bazează pe documente justificative care atestă dreptul creditorului, prin constatarea serviciilor prestate, a bunurilor furnizate sau a lucrărilor executate, ori în temeiul altor documente care justifică plata.

               2.Decizia de lichidare se exprimă prin semnarea unei mențiuni „bun de plată” de către ordonatorii de credite responsabili.

               Secțiunea 3

               Ordonanțarea cheltuielilor

               Articolul 46

               1.Ordonanțarea cheltuielilor este actul prin care ordonatorul competent instruiește contabilul, prin emiterea unui ordin de plată, să plătească o cheltuială pe care acesta a lichidat-o.

               2.Ordinul de plată este datat și semnat de către ordonatorul de credite competent, fiind apoi trimis contabilului. Documentele justificative sunt păstrate de ordonatorul de credite în conformitate cu articolul 35 alineatul (4).

               3.Dacă este cazul, ordinul de plată transmis contabilului este însoțit de un document care certifică înregistrarea bunurilor în inventarele menționate la articolul 60.

               Secțiunea 4

               Plata cheltuielii

               Articolul 47

               1.Plata se efectuează după ce s-a demonstrat faptul că acțiunea relevantă a fost desfășurată în conformitate cu dispozițiile actului de bază și acoperă una dintre următoarele operațiuni:

               (a)plata întregii sume datorate;

               (b)plata sumei datorate în oricare dintre următoarele moduri:

               –prefinanțare, care poate fi divizată în mai multe plăți;

               –una sau mai multe plăți intermediare;

               –plata soldului sumelor datorate. Prefinanțarea se contabilizează integral sau parțial la plățile intermediare.

               Creditul total de prefinanțare și plățile intermediare se contabilizează la plata soldurilor.

               2.În contabilitate se face distincție între diferitele tipuri de plăți menționate la alineatul (1) în momentul efectuării acestora.

               Articolul 48

               Plata cheltuielilor este efectuată de contabil în limita fondurilor disponibile.

               TITLUL VI

               ACHIZIȚIILE PUBLICE

               Articolul 49

               Se aplică Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE.

               TITLUL VII

               PREZENTAREA CONTURILOR ȘI CONTABILITATEA

               CAPITOLUL 1

               PREZENTAREA CONTURILOR

               Articolul 50

               Conturile anuale ale Comunității transporturilor cuprind:

               (a)situațiile financiare ale Comunității transporturilor și anexele însoțitoare;

               (b)raportul privind execuția bugetului Comunității transporturilor.

               Articolul 51

               Conturile trebuie să respecte normele contabile definite în Regulamentul (UE, Euratom) 2018/1046, să fie exacte și complete și să prezinte o imagine reală și fidelă:

               (a)în ceea ce privește rapoartele financiare, a activelor și pasivelor, a spezelor și încasărilor, a drepturilor și obligațiilor care nu sunt prezentate ca activ și pasiv, precum și a fluxurilor de numerar;

               (b)în ceea ce privește raportul privind execuția bugetară, a operațiunilor privind veniturile și cheltuielile.

               Articolul 52

               În situațiile financiare, informațiile, inclusiv cele referitoare la politicile contabile, sunt prezentate astfel încât să se asigure că ele sunt relevante, fiabile, comparabile și inteligibile. Situațiile financiare se întocmesc în conformitate cu principiile contabile general acceptate, care sunt prezentate în normele contabile de la articolul 80 din Regulamentul (UE, Euratom) 2018/1046, sau cu Standardele internaționale de contabilitate pentru sectorul public (denumite în continuare „IPSAS”).

               Articolul 53

               1.În conformitate cu principiul contabilității de angajamente, veniturile și cheltuielile sunt înregistrate în perioada în care sunt obținute sau efectuate, indiferent de data plății sau a încasării.

               2.Valoarea activelor și pasivelor se stabilește în conformitate cu normele de evaluare stabilite de metodele contabile prevăzute în standardul internațional de contabilitate și, dacă este necesar, în standardele naționale ale țării de domiciliu.

               Articolul 54

               1.Situațiile financiare se prezintă în euro și cuprind următoarele:

               (a)bilanțul și contul de rezultat, care reprezintă toate activele și pasivele și situația financiară, precum și rezultatul economic la data de 31 decembrie a exercițiului financiar anterior; acestea sunt prezentate în conformitate cu normele contabile de la articolul 80 din Regulamentul (UE, Euratom) 2018/1046 sau cu IPSAS bazate pe angajamente;

               (b)situația fluxurilor de numerar, care prezintă sumele colectate și plătite în cursul exercițiului și situația finală de trezorerie;

               (c)situația modificărilor capitalurilor proprii în cursul exercițiului financiar.

               2.Anexa la rapoartele financiare completează și detaliază informațiile prezentate în rapoartele menționate la alineatul (1) și oferă toate informațiile adiționale prevăzute de practica contabilă acceptată pe plan internațional, dacă informațiile în cauză sunt relevante pentru activitățile Comunității transporturilor.

               CAPITOLUL 2
                  CONTABILITATEA

               Secțiunea 1

               Dispoziții comune

               Articolul 55

               1.Sistemul contabil al Comunității transporturilor este setul de proceduri și controale manuale și computerizate care asigură identificarea tranzacțiilor sau a evenimentelor relevante; pregătirea de documente-sursă exacte, introducerea cu precizie a datelor în evidențele contabile, prelucrarea cu precizie a tranzacțiilor, actualizarea în mod corespunzător a fișierelor rădăcină, și generarea de documente și rapoarte precise.

               2.Contabilitatea este formată din contabilitatea generală și contabilitatea bugetară. Aceste contabilități sunt conduse în euro pe baza anului calendaristic.

               3.Cifrele din contabilitatea generală și contabilitatea bugetară se adoptă la închiderea anului bugetar pentru a putea permite întocmirea conturilor menționate în capitolul 1.

               4.Contabilul aplică norme și metode contabile care iau în considerare standardele contabile acceptate la nivel internațional pentru sectorul public și, dacă este necesar, normele aplicate de autoritățile publice din țara gazdă.

               Secțiunea 2
                  Contabilitatea generală

               Articolul 56

               În contabilitatea generală se înregistrează, în ordine cronologică, pe baza metodei în partidă dublă, toate evenimentele și operațiunile care au efecte asupra situației economice și financiare, precum și asupra activelor și a pasivelor Comunității transporturilor.

               Articolul 57

               1.Mișcările din conturi și soldurile se înregistrează în registrele contabile.

               2.Toate înregistrările contabile, inclusiv ajustările conturilor, se bazează pe documente justificative, la care fac trimitere.

               3.Sistemul contabil trebuie să fie conceput în așa fel încât să permită urmărirea tuturor înregistrărilor contabile.

               Articolul 58

               După închiderea exercițiului financiar și până la data prezentării conturilor definitive, contabilul Comunității transporturilor face toate ajustările care, fără a implica plăți sau colectări de venituri pentru exercițiul respectiv, sunt necesare în vederea prezentării corecte și fidele a conturilor în conformitate cu aceste norme.

               Secțiunea 3
                  Contabilitatea bugetară

               Articolul 59

               1.Contabilitatea bugetară înregistrează în detaliu execuția bugetară.

               2.În sensul alineatului (1) de mai sus, contabilitatea bugetară înregistrează toate operațiunile bugetare de venituri și cheltuieli.

               3.Secretariatul permanent stabilește un raport anual până cel târziu la data de 30 martie a fiecărui an. Raportul trebuie să conțină:

               –un raport operațional în care se explică activitatea desfășurată de Secretariatul permanent și rezultatele obținute; Acest raport oferă o imagine de ansamblu a progreselor înregistrate în vederea realizării obiectivelor stabilite în programul anual de lucru al Secretariatului permanent.

               –un raport financiar privind execuția bugetului.

               CAPITOLUL 3

               INVENTARIEREA PATRIMONIULUI

               Articolul 60

               Comunitatea transporturilor ține liste de inventar în care se precizează cantitatea și valoarea tuturor activelor corporale, necorporale și financiare care constituie proprietatea Comunității transporturilor.

               TITLUL VIII

               AUDIT EXTERN ȘI PROTEJAREA INTERESELOR FINANCIARE

               Articolul 61

               În fiecare an, contabilul stabilește conturile anului precedent până la 31 martie, cel târziu. Aceste conturi sunt validate de către director.

               Articolul 62

                Auditorii externi independenți, care urmează să fie desemnați de Comitetul director regional, efectuează auditul anual al Comunității transporturilor. Mandatul auditorilor externi poate fi reînnoit în fiecare an, cu excepția cazului în care se specifică altfel de către Comitetul director regional.

               Articolul 63

               1.Auditorii externi prezintă un raport Comitetului director regional, împreună cu situația activelor și pasivelor și a conturilor certificate, nu mai târziu de opt luni de la sfârșitul exercițiului financiar la care se referă. Comitetul director regional poate furniza Comitetului bugetar informațiile pe care le consideră adecvate.

               2.Directorul formulează astfel de observații pe care le consideră adecvate cu privire la raportul auditorilor externi.

               3.Auditorii externi efectuează aceste audituri, după cum se consideră necesar, în conformitate cu termenii de referință aprobați. Auditorii externi inspectează, în special, evidențele și procedurile contabile ale Comunității transporturilor în scopul verificării exactității și a caracterului complet al evidențelor. Auditul extern stabilește validitatea generală a situațiilor financiare.

               4.Auditorii externi prezintă Comitetului director regional un raport de audit și conturi certificate, împreună cu o declarație de asigurare privind fiabilitatea conturilor și legalitatea și regularitatea tranzacțiilor subiacente, nu mai târziu de opt luni de la sfârșitul exercițiului financiar la care se referă conturile. În cazul în care Comitetul director regional solicită acest lucru, Comitetul bugetar transmite Comitetului director regional observații cu privire la documentele prezentate de auditori pe care le consideră adecvate.

               Articolul 64

               1. Ordonatorul de credite și Comitetul director regional transmit fără întârziere OLAF și Comisiei Europene orice informație obținută în conformitate cu articolul 27.

               2. Comitetul director regional și personalul Comunității transporturilor cooperează pe deplin pentru protejarea intereselor financiare ale Uniunii, în special cu Parchetul European și OLAF și le furnizează acestora informațiile relevante și, la cerere, le asigură orice asistență necesară pentru exercitarea competențelor respective ale acestora din urmă, inclusiv pentru efectuarea de investigații în conformitate cu Regulamentul (UE) 2017/1939 al Consiliului și cu Regulamentul (UE, Euratom) 883/2013 al Parlamentului European și al Consiliului. De asemenea, ordonatorul de credite se asigură că orice persoană terță implicată în execuția bugetului Comunității transporturilor cooperează pe deplin și conferă Parchetului European și OLAF drepturi echivalente.

               3. OLAF are competența de a efectua investigații administrative la sediul Comunității transporturilor, inclusiv dreptul de acces în scopul inspecției în conformitate cu Regulamentul (UE, Euratom) 883/2013.

               TITLUL IX

               DISPOZIȚII TRANZITORII ȘI FINALE

               Articolul 65

               Comitetul director regional este împuternicit să obțină toate informațiile sau explicațiile necesare cu privire la execuția bugetului.

               Articolul 66

               Cu aprobarea Comisiei Europene, directorul poate adopta, dacă este necesar, orientări pentru punerea în aplicare a prezentelor norme.

               Articolul 67

               Până la numirea membrilor Comitetului bugetar, funcțiile sale prevăzute la articolul 14 alineatul (2) sunt executate de Comisia Europeană.

               Articolul 68

               Prezentele norme sunt obligatorii în toate elementele lor pentru părțile contractante la tratat și pentru organismele înființate în temeiul tratatului.

               Normele intră în vigoare la data adoptării acestora de către Comitetul director regional.

                     (1)

                        Abreviere Tarif de achiziție în avans a călătoriei, un tarif redus care este disponibil pentru unele bilete de avion și de tren atunci când acestea sunt rezervate cu o anumită perioadă de timp în avans.

                     (2)

                        Măsurat în raport cu costul total al deplasării oficiale (fără diurnă).

                     (3)

                  https://ec.europa.eu/international-partnerships/system/files/per-diem-rates-20200201_en.pdf

                     (4)

                        Ca regulă generală, experții nu pot fi obligați: – să părăsească locul de muncă sau reședința ori locul de desfășurare a reuniunii înainte de ora 7.00 (stație sau alt mijloc de transport) sau ora 8.00 (aeroport); – să sosească la locul de desfășurare a reuniunii după ora 21.00 (aeroport) sau ora 22.00 (stație sau alt mijloc de transport);

                     (5)

                        JO L 278, 27.10.2017, p. 3-53.